Hans Kristian Skibby (DF), 2013-04-19:
Jamen jeg vil da gerne takke forslagsstillerne for, at vi nu heldigvis igen har mulighed her i Folketinget for at debattere, om vilkårene for de danske erhvervsdrivende kan gøres bedre, eller om det bare er noget, man må finde sig i.
Der er det jo sådan i Dansk Folkeparti, at vi mener, at selvfølgelig kan man fortsat tilpasse lovgivningen, sådan at det vil opleves mindre administrativt tungt for de erhvervsdrivende at drive deres forretninger i Danmark.
Det beslutningsforslag, som er fremsat her i dag, handler konkret om et nærmest systematisk nabotjek forstået på den måde, at når vi skal implementere ny lovgivning i Danmark, skal vi kigge på nogle af vores nabolande for at se, hvordan tilsvarende ting er blevet gennemført i de lande.
Det kunne f.eks. være i Sverige og Tyskland, sådan som der står i bemærkningerne til forslaget.
I Dansk Folkeparti har vi ikke så meget imod beslutningsforslaget her.
Det kan sådan set være meget positivt, at man får fokus på at få undersøgt, om Danmark er overreguleret med hensyn til eksempelvis EU-lovgivning.
Og derfor har vi ikke noget imod, at man ser på den del af den problemstilling.
Men vi synes samtidig, at det, hvad skal man sige, er ret omkostningsfrit at støtte den form for beslutningsforslag, som fremsættes her, og jeg synes, at man eksempelvis kan se på nogle af de tidligere beslutningsforslag, som er vedtaget her i Folketinget.
Der kan jeg eksempelvis nævne beslutningsforslag nr. B 24 fra den 1. marts 2011.
Det var dengang, hvor Venstre og Konservative, som er forslagsstillere på det her beslutningsforslag, havde magten i Danmark.
Dengang blev der faktisk vedtaget et beslutningsforslag fra Dansk Folkeparti, som netop handler om nøjagtig de samme udfordringer som dem, der nævnes i det beslutningsforslag, som behandles i dag.
Vi fik faktisk et flertal i Folketinget, med undtagelse af Enhedslisten, til at støtte Dansk Folkepartis beslutningsforslag, som jo lagde op til, at det skulle pålægges regeringen at sikre, at der hvert år bliver lavet en gennemgang af, hvordan erhvervslivet i Danmark oplever de administrative byrder, konsekvenserne af ny lovgivning og konsekvenserne af reguleringer på det erhvervspolitiske lovgivningsområde i Danmark.
Det var noget, der skulle gøres en gang om året, og det var noget, som hele Folketinget støttede.
Det var sådan, at der blev lagt op til, at man skulle reducere de administrative byrder med 10 pct. inden 2015, og der ligger altså i det her beslutningsforslag, som vi behandler i dag, nogenlunde de samme initiativer, netop fokus på, at vi ikke har unødig regulering af det danske erhvervsliv og dermed unødige administrative byrder.
Så jeg vil sådan set
bare sige: Hvis ellers den nuværende regering løftede arven fra B 24 fra den 1. marts 2011, hvor både SF, Socialdemokraterne og De Radikale faktisk stemte for Dansk Folkepartis beslutningsforslag, ja, så ville vi kunne se frem til, at der blev en bedre regulering og en bedre vurdering af, hvor vi kan gøre det bedre for de danske erhvervsdrivende.
Så i princippet er det her beslutningsforslag gammel vin på nye flasker.
Men vi vil sådan set bare gerne have beslutningsforslaget fra marts 2011 gennemført.
Så kunne vi undgå alle de unødige beslutningsforslag.